LV Eiropas Savienības Oficiālais Vēstnesis C 302/31

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 302/15

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“PASTEL DE TENTÚGAL”

EK Nr.: PT-PGI-0005-0938-09-12.01.2012

AĢIN ( X ) ACVN ( )

1. Nosaukums:

“Pastel de Tentúgal”

2. Dalībvalsts vai trešā valsts:

Portugāle

3. Lauksaimniecības produkta vai pārtikas produkta apraksts:

3.1. Produktu veids:

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi.

3.2. Produkta apraksts, uz kuru attiecas nosaukums (1):

Tradicionāli, klosterī cēlusies smalkmaizīte no ļoti plānas (0,06–0,15 mm) ūdens un miltu mīklas ar krēmveida pildījumu, ko gatavo, sajaucot olas un olu dzeltenumus ar cukura sīrupu. Smalkmaizītes piedāvā rullīšu, minirullīšu, radziņu un miniradziņu veidā, un tām ir šādas fizikālās, ķīmiskās un organoleptiskās īpašības.

1. tabula

Dažādas formas smalkmaizīšu vidējie fizikālie raksturlielumi

Rullītis Radziņš Minirullītis Miniradziņš Parametri Vidējās vērtības Masa (g) 70,0–90,0 80,0–110,0 30,0–60,0 40,0–60,0 Platums (cm) 4,0–6,0 6,0–7,5 3,0–4,0 4,5–5,5 Garums (cm) 13,0–15,0 10,0–14,0 9,0–12,0 7,5–10,0 Augstums (cm) 2,5–4,0 3,0–6,0 1,5–2,5 3,0–4,0





2. tabula

Rullīša vai radziņa formas “Pastel de Tentúgal” vidējie ķīmiskie raksturlielumi

“Pastel de Tentúgal” Parametri Rullītis Radziņš Ūdens aktivitāte (aw) 0,836–0,894 0,836–0,894 Mitrums, % 26,0–31,0 22,0–30,0 Olbaltumvielas (%) 9,2–10,5 9,5–12,5 Tauki (%) 7,7–13,0 10,5–23,0 Ogļhidrāti (%) 50,0–54,0 42,0–50,0 Kopējais pelnu saturs (%) 0,5 0,8–1,2 Enerģētiskā vērtība Kcal/100g 314,0–358,0 340–420





3. tabula

Organoleptiskās īpašības

Rullītis vai minirullītis Radziņš vai miniradziņš Izskats no ārpuses Taisnstūrveida smalkmaizīte ar saspiestiem galiem no kārtainās mīklas, kas izveltnēta gandrīz caurspīdīga. Krāsa no salmu dzeltenas līdz dzeltenbrūnai. Smalkmaizīte var būt apkaisīta ar pūdercukuru vai granulēto cukuru. Smalkmaizīte no ļoti plāni, gandrīz caurspīdīgi izveltnētas un sakrokotas kārtainās mīklas. Krāsa no salmu dzeltenas līdz dzeltenbrūnai. Smalkmaizīte ir radziņa formā, malas ir vairāk vai mazāk izteikti saspiestas kopā. Smalkmaizīte var būt apkaisīta ar pūdercukuru / granulēto cukuru un kanēli. Izskats iekšpusē Mīklā iepildīts dzeltens vai dzeltenbrūns (ja pievienots kanēlis) pildījums, kas ir graudains, griezuma vietā neizplūst, taču ir viegli nokožams un mutē kūst. Mīklā iepildīts dzeltens vai dzeltenbrūns (ja pievienots kanēlis un grauzdētas mandeles) pildījums, kas ir graudains, griezuma vietā neizplūst, taču ir viegli nokožams un mutē kūst. Tekstūra Kārtainā mīkla, vienlaikus trausla un kraukšķīga. Kārtainā mīkla, vienlaikus trausla un kraukšķīga. Konsistence Krēmīga, taču neplūstoša. Krēmīga, taču neplūstoša. Garša Salda garša, kurā sajūtama olu, cukura un kanēļa garša. Salda garša, kurā sajūtama olu, cukura, grauzdētu mandeļu un kanēļa garša.

3.3. Izejvielas (tikai pārstrādātiem produktiem):

Mīkla: ūdens un 45. vai 55. tipa kviešu milti (ar lielāku olbaltumvielu – gliadīna un glutenīna – saturu), no kā pagatavo staipīgu un lipīgu mīklu.

Pildījums: olu dzeltenumi (pasterizēti vai no svaigām olām), olas (pasterizētas vai svaigas), cukurs, margarīns ar 10 % sviesta saturu, kanēlis un mandeles.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Mīklas gatavošana

Šī procesa sekmīga izdošanās ir ļoti atkarīga no konditoru zinātības: lai gan mīklas recepte ir zināma, allaž rodas neparedzēti sarežģījumi, kam par iemeslu vai būt gan laika apstākļi, gan miltu stabilitāte, tāpēc konditoriem var nākties aktīvi iejaukties.

Pildījuma gatavošana

Arī šajā procesā izšķirīga nozīme ir konditoru zinātībai, jo to, vai pildījums ir “optimāls”, konditors nosaka pēc savas pieredzes.

Formas veidošana

Veidojot smalkmaizīti rullīša vai radziņa formā, liela nozīme ir konditoru zinātībai, jo ir vajadzīga liela prasme un veiklība, lai izveidotu vienāda lieluma smalkmaizītes, nesabojājot mīklu, un lai izveidotu raksturīgos un izteiktos galu aizspiedumus.

Pēc tam smalkmaizītes gatavošanu var pabeigt (smalkmaizītes izcept) arī ārpus ģeogrāfiskā apgabala, jo cepšanas posmā īpaša zinātība vairs nav vajadzīga.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

Obligāti jābūt šādām norādēm:

— “Pastel de Tentúgal — Indicação Geográfica Protegida” vai “Pastel de Tentúgal IGP” (pēc reģistrēšanas Kopienā),

— ES logotips (pēc reģistrēšanas Kopienā),

— “Pastel de Tentúgal” logotips:

4. Precīza ģeogrāfiskā apgabala definīcija:

“Pastel de Tentúgal” ražošanas ģeogrāfiskais apgabals ir Tentugalas (Tentúgal) pilsēta; austrumos tas robežojas ar Lamarosa pilsētu (Coimbra koncela), ziemeļos – ar Portela ciemu, rietumos – ar Póvoa de Santa Cristina ciemu (Tentugalas fregesija) un Meãs pilsētu (Montemor-o-Velho koncela), dienvidos – ar Vala Real kanālu.

5. Saikne ar ģeogrāfisko apgabalu:

Kopš 16. gadsimta līdz pat mūsu dienām ar “Pastel de Tentúgal” saistītā zinātība nekad nav izplatījusies ārpus pilsētas robežām. Lai pagatavotu izslavēto produktu ar tā specifiskajām īpašībām, tādiem ražošanas posmiem kā mīklas pagatavošana, pildījuma pagatavošana un smalkmaizītes izveidošana ir jānotiek pilsētā, kuras vārdu nes smalkmaizīte.

5.1. Ģeogrāfiskā apgabala specifika:

“Pastel de Tentúgal” gatavo tikai Tentugalā. To nosaka gan klimatiskie faktori (jo īpaši mērenā temperatūra un paaugstinātais gaisa mitrums), gan fakts, ka smalkmaizītei ir tāds pats nosaukums kā apgabalam, kurā produkts ir plaši pazīstams, kas savukārt ir tieši saistīts ar to, ka smalkmaizītes izcelšanās vieta ir skaidri zināma – to Piedzimšanas Dievmātes klosterī gatavoja karmelītu māsas, kuras tur mita no 1565. līdz 1898. gadam.

Tā kā Tentugala nav tālu no okeāna (Figueira da Foz) un netālu plūst arī Mondego upe, dabas apstākļi, kā mērena temperatūra un liels relatīvais gaisa mitrums, ievērojami atvieglo plānas, kraukšķīgas, teju caurspīdīgas mīklas pagatavošanu tikai no ūdens un miltiem bez lieliem zudumiem.

Jūras un upes tuvums ir viens no temperatūru regulējošiem faktoriem, tāpēc Tentugalā visa gada garumā ir mērena temperatūra: ziemā temperatūra nav pārlieku zema (2010. gadā mēneša vidējā temperatūra Montemor-o-Velho bija 10–20 °C), bet vasarā tā nav pārlieku augsta (maksimālā vidējā temperatūra 2010. gadā bija 26 °C).

Mondego upes lejastecē, kur atrodas arī Tentugala, visa gada garumā ir paaugstināts relatīvais gaisa mitrums: vidēji no 70 % (pavasarī un vasarā) līdz 87 % (rudenī un ziemā), kas nozīmē, ka vasaras nav pārlieku sausas.

Šādi klimatiskie apstākļi atvieglo gan mīklas pagatavošanu (ja gaisa mitrums ir mazs, mīklu ir grūtāk izstaipīt, jo tā jau sākumā plīst), gan darbošanos ar to (bez pietiekama gaisa mitruma smalkmaizīti nevarētu izveidot pareizajā formā).

Līdztekus klimatisko apstākļu nozīmībai jāpiemin arī fakts, ka senākās norādes uz “Pastel de Tentúgal” labo slavu datējamas ar 1860. gadu, pateicoties tam, ka konditorejas izstrādājumus tirgoja Karmo Dievmātes klostera apkaimē. Labās slavas pamatā ir dabas apstākļu un zinātības kombinācija, kas nosaka attiecīgā produkta īpašības. Faktiski jau četrus gadsimtus Tentugalas sievietes uzkrājušas zināšanas par mīklas, pildījuma un pašu smalkmaizīšu pagatavošanas labākajiem paņēmieniem. Tāpēc šis konditorejas izstrādājums ir unikāls un ieguvis slavu, kas tieši saistīta ar tā izcelsmes vietu.

5.2. Produkta specifika:

“Pastel de Tentúgal” specifika pirmām kārtām saistās ar gatavošanas paņēmienu, lai iegūtu trauslu un plānu mīklu, kuras biezums ir 0,06-0,15 mm. Mīklu gatavo tikai no ūdens un kviešu miltiem vairākos posmos, kur tradicionāliem paņēmieniem ir liela nozīme; pēdējā posmā konditores masu izstaipa ar rokām, lai tā būtu vajadzīgajā biezumā. Mīklu gandrīz pilnībā gatavo ar rokām (vienīgais izņēmums ir mīklas mīcīšana mehanizēti ar maisītāju), tāpēc tik liela nozīmē ir Tentugalas pilsētā uzkrātajai zinātībai, jo miltu īpašības un klimatiskie apstākļi uzliek zināmus ierobežojumus.

Sīkāks apraksts par mīklas gatavošanu: pirmajā mīklas gatavošanas posmā miltus mehāniskā maisītājā sajauc ar ūdeni, lai iegūtu viendabīgu mīklu. Pēc tam mīklu novieto uz apaļa dēļa no piemērota materiāla.

Pēc tam mīklu liek uz koka platformas, kas novietota uz grīdas un noklāta ar baltiem palagiem, un maksimāli izstiepj, lai iegūtu plānu, gandrīz caurspīdīgu tekstūru. Šis ir izšķirīgākais brīdis mīklas gatavošanā, un te nepieciešama pietiekama prasme un pieredze, lai mīkla nepārplīstu, pirms sasniegts vajadzīgais plānums.

Mīklu žāvē istabas temperatūrā, izmantojot ventilatorus vai degli, kas mitrākās dienās paātrina žūšanu. Kad sasniegts vēlamais mitruma saturs, mīklu sagriež apļos un ar rokām noņem no platformas. Pēc tam mīklu novieto uz piemērota materiāla paplātēm un pārklāj ar baltu, sausu audumu. Uz sausā auduma uzklāj samitrinātu audumu, lai mīkla neizžūtu. Mīkla līdzinās pauspapīram, lai gan ir plānāka.

Otrkārt, ir nepieciešama zinātība par to, kā ar mīklu apieties, lai izveidotu attiecīgas formas smalkmaizītes, proti, plānos mīklas slāņus izveidotu tā, lai pildījums netecētu cauri.

Treškārt, tik plāna, gandrīz caurspīdīga mīkla kombinācijā ar saldu olu krēmu piešķir smalkmaizītei raksturīgo izskatu gan ārpusē, gan iekšpusē, konsistenci, garšu un specifisku tekstūru, kas šo smalkmaizīti padara par unikālu konditorejas izstrādājumu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Līdztekus klimatiskajiem faktoriem jāpiemin, ka produktam ir tāds pats nosaukums kā apgabalam, kurā tas ir plaši pazīstams, kas savukārt ir tieši saistīts ar to, ka smalkmaizītes izcelšanās vieta ir skaidri zināma – to Piedzimšanas Dievmātes klosterī izgatavoja karmelītu māsas, kas tur mita no 1565. līdz 1898. gadam. Tieši šajā klosterī kopš 16. gadsimta beigām uzkrātā pieredze ļāvusi radīt unikālu produktu, kā to apliecina dažādas publikācijas.

Augusto Fonseca grāmatā “Velharias de Coimbra” raksta, ka jau pirms 1860. gada kāda pārdevēja, vārdā Roza, “Arco do Bispo” (Koimbra) piekājē tirgo “slavenās Tentugalas smalkmaizītes”. António Nobre, portugāļu dzejnieks, kas no 1888. līdz 1890. gadam mācījās Koimbrā, dzejolī “Carta a Manuel” raksta, ka ik mēnesi dodas un Tentugalu, lai apmeklētu daiļo mūķeni un nopirktu smalkmaizīti. 1891. gadā publicētajā darbā “Conimbricense” pieminētas slavenās Tentugalas smalkmaizītes, ko gatavo klosterī un ko ikvienam vajadzētu vismaz reizi dzīvē nogaršot. 1884. gadā grāmatā, kur aprakstīta Koimbras reģiona izstāde, ir atsauce uz “gardajām” Tentugalas smalkmaizītēm. Šie senie raksti apliecina, ka smalkmaizīte cēlusies klosterī, un ļauj noprast, ka produktam jau izsenis bijusi ļoti laba slava. Smalkmaizītes aprakstos izmantoti cildinoši apzīmējumi, kas ļauj secināt, ka “Pastel de Tentúgal” jau 19. gadsimtā bija pazīstama kā kārums ar ļoti labu slavu.

J. M. Sousa Monteiro darbā “O Doceiro Moderno” (19. gs. beigas) sacīts: “Šīs smalkmaizītes gatavotas pēc īpašas vietējās receptes (. .), tomēr izskaidrojam, kā pagatavot kārtaino mīklu, kas ir pats grūtākais.”Carlos Bento da Maia darbā “Tratado Completo de Cozinha e de Copa”, kas pirmoreiz iznāca 1904. gadā, pieminēta “Pastel de Tentúgal” recepte un norādīts, ka mīkla jāstaipa, līdz tā kļuvusi “tik plāna un caurspīdīga kā zīdpapīrs”. Runādams par mīklas gatavošanu, autors piemin, ka “spriežot pēc procesa apraksta, ir skaidrs, ka te vajadzīgas veiklas un stipras rokas”.

Savukārt António Maria de Oliveira Belo grāmatā “Culinária Portuguesa” (1936) min, ka “Pastel de Tentúgal” ir “ļoti grūti pagatavojamas, jo sarežģīto mīklas gatavošanu var uzņemties tikai tāds, kam ir liela pieredze”.

Šie trīs citāti no kulinārijai veltītiem traktātiem apliecina, ka gatavošanas process ir ļoti specifisks un tam vajadzīga īpaša zinātība, ko Tentugalas sievietes iegūst ar ilgu darbu un pieredzi.

Var secināt, ka tik unikāla konditorejas izstrādājuma pagatavošanā noteicošie ir dabas faktori un zinātība. Gaisa temperatūra un mitrums ir noteicošie dabas faktori “Pastel de Tentúgal” ražošanā; kombinācijā ar zinātību, kas radusies un pilnveidojusies klosterī vairāk nekā četrus gadsimtus, ir radies mūslaikos zināmais produkts; bez šīm zināšanām un prasmēm nebūtu iespējams pārvarēt ne vienmēr labvēlīgo dabas faktoru radītās grūtības. Tradicionālajiem produktiem ir īpaša saikne ar izcelsmes vietu, ko nosaka materiālie vai kultūras faktori, un tā ir kā neredzama saikne, kas piešķir garšu un veidolu vietām, kur tos gatavo.

Jāpiemin, ka “Pastel de Tentúgal” gatavošanas māksla nekad nav izplatījusies aiz Tentugalas pilsētas robežām.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts).

http://www.gpp.pt/Valor/DOP_IGP_ETG.html

(1) OV L 93, 31.3.2006., 12. lpp.